በኢትዮጵያ የፌዴራሊዝም ስርዓቱ ላይ እያጋጠሙ ያሉ ችግሮችን ለመፍታት ከምሁራን ብዙ ይጠበቃል
በኢትዮጵያ ፌዴራሊዝም ላይ እያጋጠሙ ያሉ ችግሮችን በመፍታት ጠንካራ ስርዓት ለመገንባት የሚያስችሉ የመፍትሄ ሀሳቦችን ማፍለቅ ከምሁራን እንደሚጠበቅ ተገለጸ።የአዲስ አበባ ዩንቨርስቲ ፌዴራሊዝምና ገቨርናንስ ማዕከል፣ ፎረም ኦፍ ፌዴሬሽንና የኔዘርላንድ መንግስት "ፌዴራሊዝምና መልካም አስተዳደር በኢትዮጵያ" በሚል ርዕስ በጋራ በአዘጋጁት አውደ ጥናት ምሁራን፣ ተፎካካሪ ፓርቲዎችና ሌሎች ባለ ድርሻ አካላት ተሳትፈዋል።የፌዴራልና የአርብቶ አደሮች ልማት ጉዳዮች ሚኒስትር ዴኤታ አቶ ሙሉጌታ ውለታው በዚህ ወቅት እንደተናገሩት፤  የፌዴራሊዝም ስርዓቱ እያጋጠሙ ያሉ ችግሮችን ለመፍታት የሚያስችል ሀሳብ ከምሁራን ይጠበቃል። በኢትዮጵያ ብሄራዊ መግባባት እንዲጎለብትም መስራት ይገባቸዋል።በመሆኑም ምሁራን ጥልቅ ጥናት እንዲያካሂዱና ከመንግስት ጋር ተቀራርበው እንዲሰሩ ጠይቀዋል።መንግስት ከተፎካካሪ ፓርቲዎች ጋር በሚያግባቡና በጋራ ጉዳዮች ላይ የመስራት ፍላጎት እንዳለውም ተናግረዋል።ሚኒስትር ዴኤታ አቶ ሙሉጌታ "የብሄሮች፣ ብሄረሰቦች ፌደሬሽን በኢትዮጵያ" በሚል ርዕስ በኢትዮጵያ የፌዴራሊዝም ስርዓት የተገኙ ውጤቶች፣ የተከሰቱ ችግሮችና የመፍትሄ አቅጣጫዎችን ለውይይት አቅርበዋል።ባለፉት ዓመታት ከተመዘገቡት የፌዴራሊዝም ስርዓት ውጤቶች መካከል አንዳንዶቹን የጠቀሱት ሚኒስትር ዴኤታው፤ በአገሪቷ ሰላም፣ በብሄሮች መካከል አንድነት፣ ማህበራዊና ቀጣይነት ያለው ባለ ሁለት አሀዝ ኢኮኖሚያዊ ዕድገት መመዝገቡን ጠቁመዋል።ሆኖም ባለፉት ሶስት ዓመታት በአገሪቷ አንዳንድ አካባቢዎች ቀውስና ብጥብጥ መከሰቱን አስታውሰው፤ ለዚህም መነሻው ሕብረተሰቡን ለእንግልት የዳረጉና ያማረሩ የመልካም አስተዳደር ችግሮች እንደሆኑ ተናግረዋል።በተለይ የኤሌትሪክ ሃይል አቅርቦት፣ መሬት፣ ውሃ፣ የገቢዎችና ጉምሩክ፣ የፍትህ ተቋማት ቀልጣፋ አገልግሎት ለመስጠት ያለመቻላቸውን ለአብነት ጠቅሰዋል።ከሕዝብ የሚነሱ የማንነትና መልካም አስተዳደር ጥያቄዎች በአግባቡ አለመመለስ ግጭትን ለመፍታትና ለመቆጣጠር የተመሰረቱ ተቋማት ብቃት ማነስና ሌሎች ችግሮችንም ጠቅሰዋል።በኢትዮጵያ ዘላቂነት ያለው ሰላምና መረጋጋት መፍጠር፣ የተለዩ የመልካም አሰተዳደር ችግሮችን መፍታትና ብሄራዊ መግባባት እንዲመጣ ማድረግ በመፍትሄ ሀሳብነት ከሰነዘሯቸው ነጥቦች መካከል ይጠቀሳሉ።በውይይቱ ላይ ተሳታፊ የሆኑት አቶ ልደቱ አያሌው በበኩላቸው፤ "ኢትዮጵያ ዘላቂ ሰላምና መረጋጋት ለማምጣትና የሚፈለገውን ዕድገት ደረጃ ለመድረስ ብሄራዊ መግባባት መፍጠር፣ የህግ፣ የመዋቅር አደረጃጃት ማሻሻያ፣ የፕሮፓጋንዳ ቅኝት ለውጥ ያስፈልጋል" ብለዋል።እነዚህን ለውጦች ለማከናወንም የተሃድሶ ሂደቱ ከኢህአዴግ ወጥቶ ህዝብን ማሳተፍ እንዳለበት ነው የገለጹት።የውይይቱ ተሳታፊዎች በሰጡት አስተያየት በአገሪቷ ፍትሃዊ አጠቃቀም ጉድለት፣ የመገናኛ ብዙሃን ለሕዝብ ጥቅም ያለመቆም፣  የዲሞክራሲያዊና ሰብዓዊ መብቶች ጥሰት፣ የድህነት ምጣኔ አሳሳቢ መሆንና ሌሎች ችግሮችን አንስተዋል።እነዚህን ችግሮች ለመፍታት የበኩላቸውን ሚና ለመወጣት ዝግጁ መሆናቸውን የገለጹት ተሳታፊዎቹ፤ በዚህ ረገድ መንግስትም ዝግጁ መሆን እንደሚገባውም አጽንኦት ሰጠውታል።ተሳታፊዎቹ መንግስት ችግሮችን ለመፍታት በሚያደርገው ጥረት የህዝቡ ተሳትፎ እንደማይለየው አመልክተው፤ ተግባራዊ እርምጃዎች በመውሰድ ውጤት ማስመዝገብ እንደሚጠበቁበት በአጽንኦት ተናግረዋል። 